Document ID: 32008D0397

KOMISJONI OTSUS,
30. aprill 2008,
Maaelu Arengu Euroopa Põllumajandusfondist (EAFRD) 2007. eelarveaastal rahastatud liikmesriikide makseasutuste kulude raamatupidamisarvestuse kontrollimise ja heakskiitmise kohta
(teatavaks tehtud numbri K(2008) 1712 all)
(2008/397/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 2005. aasta määrust (EÜ) nr 1290/2005 ühise põllumajanduspoliitika rahastamise kohta, (1) eriti selle artikleid 30 ja 33,
pärast konsulteerimist fondikomiteega,
ning arvestades järgmist:
(1)
Raamatupidamise aastaaruannete põhjal, mille liikmesriigid koos nõutava lisateabega esitavad, tuleb kontrollida ja heaks kiita nõukogu määruse (EÜ) nr 1290/2005 artikli 6 lõikes 2 osutatud makseasutuste raamatupidamisarvestus. Kontrollimine ja heakskiitmine hõlmab sertifitseerimisasutuste aruannete alusel edastatud raamatupidamisaruannete täielikkust, täpsust ja tõepärasust.
(2)
Vastavalt komisjoni määruse (EÜ) nr 883/2006 (2) (liikmesriikide edastatavate andmete ja Maaelu Arengu Euroopa Põllumajandusfondist (EAFRD) rahastatavate kulude vahemaksete kohta) artiklile 16 võetakse 2007. eelarveaastal arvesse liikmesriikides ajavahemikul 16. oktoobrist 2006 kuni 15. oktoobrini 2007 tehtud kulutused.
(3)
Komisjoni määruse (EÜ) nr 885/2006 (3) (millega nähakse ette üksikasjalikud eeskirjad seoses EAFRD raamatupidamisarvestuse kontrollimise ja heakskiitmisega) artikli 7 lõikes 2 osutatud tähtajad, mis on liikmesriikidele antud, et esitada komisjonile määruse (EÜ) nr 1290/2005 artikli 8 lõike 1 punktis c ja määruse (EÜ) nr 885/2006 artikli 7 lõikes 1 osutatud dokumendid, on lõppenud.
(4)
Komisjon on kontrollinud esitatud teavet ja edastanud liikmesriikidele enne 31. märtsi 2008 oma kontrolli tulemused koos vajalike muudatustega.
(5)
Kooskõlas määruse (EÜ) nr 885/2006 artikli 10 lõike 1 esimese ja kolmanda lõiguga määratakse määruse (EÜ) nr 1290/2005 artikli 30 lõikes 1 osutatud raamatupidamise kontrolli ja heakskiitmise otsusega, ilma et see piiraks kõnesoleva määruse artikli 31 lõike 1 kohaselt hiljem tehtud otsuste kohaldamist, igas liikmesriigis kindlaks asjaomase eelarveaasta jooksul tehtavate kulutuste summa, mis lubatakse katta Maaelu Arengu Euroopa Põllumajandusfondist määruse (EÜ) nr 1290/2005 artikli 8 lõike 1 punktis c osutatud raamatupidamisarvestuse põhjal, ja asjaomase eelarveaasta vahemaksete vähendamised ja peatamised, sealhulgas komisjoni määruse (EÜ) nr 883/2006 artikli 16 lõike 4 kolmandas lõigus osutatud vähendamised.
(6)
Teatavate makseasutuste puhul võib komisjon raamatupidamise aastaaruannete ja nende lisadokumentide kontrolli põhjal teha otsuse esitatud aastaaruannete täielikkuse, täpsuse ja tõepärasuse kohta. Neid summasid käsitlevad üksikasjad on kirjas koondaruandes, mis on esitatud fondikomiteele samal ajal käesoleva otsusega.
(7)
Kontrollimiste põhjal vajab teatavate makseasutuste esitatud teave täiendavat uurimist mistõttu ei saa nende raamatupidamisarvestusi käesoleva otsusega kinnitada.
(8)
Määruse (EÜ) nr 885/2006 artikli 10 lõike 2 teises lõigus on sätestatud, et sama lõike esimeses lõigus osutatud raamatupidamisarvestuse kontrollimise ja heakskiitmise otsuse kohaselt liikmesriikidelt tagasi nõutavad või liikmesriikidele makstavad summad määratakse kindlaks, lahutades asjaomasel eelarveaastal, st 2007. eelarveaastal, tehtud vahemaksed samaks aastaks lõike 1 kohaselt kinnitatud kuludest. Saadud summa liidetakse järgmisele vahemaksele või lõppmaksele või lahutatakse järgmisest vahemaksest või lõppmaksest.
(9)
Vastavalt määruse (EÜ) nr 1290/2005 artikli 33 lõikele 8 katab eeskirjade eiramisest tingitud tagasinõudmise puudumise finantstagajärgedest 50 % asjaomane liikmesriik ja 50 % kaetakse ühenduse eelarvest, kui tagasinõudmist ei ole toimunud nelja aasta jooksul pärast esmakordset halduslikku või kohtulikku tuvastamist või kaheksa aasta jooksul, kui tagasinõudmine toimub siseriikliku kohtu kaudu, või programmi lõpetamisel, kui tagasinõudmise tähtaeg lõpeb enne programmi lõpetamist. Kõnealuse määruse artikli 33 lõike 4 kohaselt peavad liikmesriigid koos raamatupidamise aastaaruannetega esitama kokkuvõtva aruande eeskirjade eiramiste tõttu algatatud tagasinõudmismenetluste seisu kohta. Üksikasjalikud eeskirjad liikmesriikide aruandluskohustuse kohaldamise kohta seoses tagasinõutavate summadega on sätestatud määruses (EÜ) nr 885/2006. Kõnealuse määruse III lisas on sätestatud näidistabelid 3 ja 4, mille liikmesriigid peavad 2008. aastal esitama. Liikmesriikide täidetud tabelite alusel peaks komisjon otsustama, millised on finantstagajärjed, kui eeskirjade eiramisest tingitud tagasinõudmist ei ole toimunud vastavalt nelja ja kaheksa aasta jooksul. See otsus ei mõjuta nõuetele vastavust käsitlevaid otsuseid vastavalt määruse (EÜ) nr 1290/2005 artikli 33 lõikele 5.
(10)
Vastavalt määruse (EÜ) nr 1290/2005 artikli 33 lõikele 7 võivad liikmesriigid pärast maaelu arengu programmi lõpetamist otsustada tagasinõudmist mitte esitada. Sellise otsuse võib teha vaid juhul, kui juba tehtud ja ettenähtavad kulud on suuremad kui tagasinõutav summa või kui tagasinõudmine osutub võimatuks, kuna võlgnik või eeskirjade eiramise eest juriidilist vastutust kandvad isikud on asjaomase liikmesriigi õigusaktide kohaselt tunnistatud maksejõuetuks. Kui see otsus tehakse nelja aasta jooksul pärast esmakordset halduslikku või kohtulikku tuvastamist või kaheksa aasta jooksul, kui tagasinõudmine toimub siseriikliku kohtu kaudu, kaetakse eeskirjade eiramisega seotud tagasinõudmise puudumise finantstagajärgedest 100 % ühenduse eelarvest. Määruse (EÜ) nr 1290/2005 artikli 33 lõikes 4 osutatud kokkuvõtvas aruandes esitatakse summad, mille puhul liikmesriik otsustas tagasinõudmismenetlust mitte alustada, ning otsuse põhjendus. Neid summasid ei pea katma asjaomased liikmesriigid ja need kaetakse seega ühenduse eelarvest. See otsus ei mõjuta tulevasi nõuetele vastavust käsitlevaid otsuseid vastavalt kõnealuse määruse artikli 33 lõikele 5.
(11)
Vastavalt määruse (EÜ) nr 1290/2005 artikli 30 lõikele 2 ei piira käesolev otsus selliste komisjoni poolt hiljem vastuvõetavate otsuste kohaldamist, millega ühendus ei rahasta kulusid, mis ei ole tehtud kooskõlas ühenduse eeskirjadega,
ON VASTU VÕTNUD KÄESOLEVA OTSUSE:
Artikkel 1
Maaelu Arengu Euroopa Põllumajandusfondist (EAFRD) 2007. eelarveaastal rahastatud liikmesriikide makseasutuste kulude raamatupidamisarvestus on kontrollitud ja heaks kiidetud, ilma et see piiraks artikli 2 kohaldamist.
I lisas on sätestatud summad, mis käesoleva otsuse kohaselt nõutakse liikmesriigilt tagasi või mis makstakse liikmesriigile iga maaelu arengu programmi raames, kaasa arvatud kulud, mis tulenevad määruse (EÜ) nr 1290/2005 artikli 33 lõike 8 kohaldamisest.
Artikkel 2
Liikmesriikide makseasutuste raamatupidamisarvestused, mis on sätestatud II lisas ja mis käsitlevad 2007. eelarveaastal Maaelu Arengu Euroopa Põllumajandusfondist rahastatud kulusid, jäetakse käesolevast otsusest välja ning nende kontrollimise ja heakskiitmise otsus tehakse edaspidi.
Artikkel 3
Käesolev otsus on adresseeritud liikmesriikidele.
Brüssel, 30. aprill 2008

Labels: 4
15
19
6